Mer utdanning der du bor!

* Følg opp regjeringens lovnader om å legge til rette for desentralisert utdanning i Finnmark

Det skal være en selvfølge at våre innbyggere i Finnmark ønsker å bli værende, at ungdommen blir eller flytter hjem og at vi er en attraktiv region for tilflyttere. Med den nye Arbeiderpartistyrte regjeringen er det kommet lovnader om at desentralisert utdanningsmuligheter skal styrkes og utvides.

Vi lever i et samfunn som krever utdanning uansett hva du skal gjøre i livet. Derfor er måten vi organiserer utdanningssystemet på en av de viktigste faktorene for hvor folk skal kunne velge å bo i distriktene. De må få muligheten til å ta den utdanninga de trenger der de bor. Det handler om å gi folk like muligheter, og at kommunene og næringslivet får tilgang til den kompetansen man trenger.

Folk, næringsliv og kommuner skal i fellesskap bygge sterkere samfunn. Basert på folks kompetanse, folks kompetansepotensiale og ressursene i nord skal vi skape mer bo- og blilyst. Vi skal ta sterkere grep for å snu negative trender og være attraktiv for både nye innbyggere og investeringer. Slik sikrer vi et sterkt velferdssamfunn og større andel nordnorsk verdiskapning.

Å ha desentraliserte utdanninger betyr at universitetene følger sitt samfunnsoppdrag: Å utdanne folk der de trengs. Med en Arbeiderpartiledet regjering har vi høye ambisjoner om at lovt politikk følges opp.

Årsmøtet i Hammerfest Arbeiderparti ber derfor om at Finnmark Arbeiderparti arbeider aktivt for å følge opp regjeringens lovnader om å legge til rette for desentralisert utdanning i Finnmark.

**Styrets innstilling:** Tiltres. Oversendes årsmøte Finnmark Arbeiderparti, fylkestingsgruppa og Finnmarksbenken på stortinget.